安察洛堤3剋哥迪奧拿 捧盃吉兆!
2024年04月18日 10:00
東網電視
更多新聞短片
安察洛堤之前2次淘汰哥迪奧拿都可以捧盃。(Getty Images)
皇家馬德里喺歐聯8強淘汰曼城,教練安察洛堤嘅輝煌履歷又添榮耀,呢位歐聯史上奪冠次數最多(4次)教頭,執教生涯第10次殺入歐聯4強,追平哥迪奧拿保持嘅紀錄。安察洛堤更成為史上首個喺3屆歐聯踢哥迪奧拿出局教練,認真犀利。
安察洛堤喺13/14球季歐聯4強,帶領皇馬淘汰哥迪奧拿領軍嘅拜仁慕尼黑;21/22球季「肥安」再喺4強率皇馬踢走哥帥嘅曼城;今次係安察洛堤第3度淘汰哥迪奧拿,成為歐聯史上第1人!更有意思嘅係,安察洛堤之前2次淘汰哥迪奧拿後,最後都可以捧走冠軍。
兩大名帥識英雄重英雄,安察洛堤賽後表示:「哥迪奧拿一向係個君子,佢祝賀我哋晉級,亦祝皇馬好運,一個了不起嘅教練。」皇馬今場被逼到全軍退守,安察洛堤就話:「我相信呢個係擊敗曼城嘅唯一方法,我好鍾意見到球員付出100%去戰鬥同生存,到12碼我哋已深信自己可以晉級。」